KURZUS: CAD alkalmazások 1.

MODUL: IV. modul: Műszaki rajzelemek

11. lecke: Területkitöltés, sraffozás

| Műszaki rajzokon gyakran van szükség arra, hogy különböző mintákkal területeket töltsünk ki, vagy bevonalkázzuk, más szóval besraffozzuk.
A területkitöltés célja lehet műszaki rajztechnikai feladat megoldása. Ilyen a metszetek jelölése egyszerű vonalkázással. Ezt a műveletet sraffozásnak nevezzük. A területkitöltés másik, sokrétűbb alkalmazása műszaki információk ábrázolása, mint például anyagok, technológiai eljárások. Kitöltési mintákat használnak a térinformatikában is, ahol a különböző mintájú kitöltések topológiai információkat fejeznek ki.
A területkitöltéshez ki kell jelölni a kitöltendő terület határait. A kitöltési határok csak zárt alakzatok lehetnek geometriai rajzelemekből (pont kivételével).
A kitöltési határokat alkotó rajzelemeket kijelölhetjük egyenként rámutatással, vagy valamelyik globális rajzelem kiválasztási módszer alkalmazásával. A legtöbb esetben használhatjuk a belső ponttal történő kitöltési határ kijelölést. Ez azt jelenti, hogy elegendő a kitöltendő területen belülre kattintani, és az AutoCAD ennek alapján automatikusan meghatározza a kitöltési határokat. Ha ez sikerült, a határoló vonalak kiemelt megjelenésre váltanak és megfigyelhetjük, hogy a határolt terület megfelel-e annak, amelyet szeretnénk kitölteni. Ha igen, végrehajthatjuk a területkitöltést. Egy zárt alakzaton belül lehetnek más rajzelemek, amelyek ún. szigeteket képeznek. A belső ponttal történő kitöltési határ kijelölése ilyen esetekben nem mindig sikerül. Ekkor manuálisan kell kijelölni a kitöltési határokat.
Ezt háromféle módon végezhetjük:
a határoló rajzelem(ek) kijelölésével, a kitöltési határ direkt körberajzolásával a parancs közben, a kitöltési határ előzetes körberajzolásával PLINE (VLÁNC) paranccsal és ennek a vonalláncnak a kijelölésével.
A területkitöltés lehet asszociatív és nem asszociatív. Asszociatív az a területkitöltés, amely követi a kitöltési határokat, ha azokat módosítjuk.
Az automatikus területkitöltés háromféle algoritmus szerint működik:
normál, külső, teljes.
Normál stílusnál (1) kívülről befelé haladva az 1, 3, 5, 7 páratlan számú zárt területek ki vannak töltve, a közöttük levő páros sorszámúak nem.
Külső stílusnál (2) csak a legkülső zárt terület van kitöltve.
Teljes stílusnál (3) a legkülső zárt terület egybefüggően ki van töltve, a belső kitöltési határok figyelmen kívül maradnak.
Minden esetben belső pontnak az 1-es pontot adtuk meg.
Területkitöltést, sraffozást a HATCH (H) paranccsal vagy Home menü Draw paneljén a Hatch ikonra kattintva indíthatjuk.
A parancs indítása után környezetfüggő menüt kapunk, de a sraffozás főbb tulajdonságait opciókból is állíthatjuk.
Fontosabb beállítandók:
A kitöltési minta (Pattern).
Kitöltésünk lehet minta (Pattern), egyszínű (Solid) vagy színátmenetes (Gradient).
A minta színe: A minta háttérszíne: A minta sűrűsége: A minta dőlésszöge: A fólia, amire létrehozzuk a kitöltés rajzelemet:
Milyen algoritmus szerint működjön a parancs:
Asszociatív-e a kitöltés:
A beállított paraméterek után a Pick Points gombra kattintunk és megadunk a külső határvonalon belüli ponto(ka)t, majd Close Hatch Creation gombbal vagy Enterrel kiléphetünk a parancsból.
Később a sraffozott területre kattintva a környezetfüggő menü ismét elérhető, és módosíthatjuk beállításainkat. A parancsban a seTtings opciót választva vagy a HATCHEDIT (HE) parancsot indítva a beállításokat egy felnyíló panelen is megtehetjük.
Abban az esetben, ha a terület nem zárt, azt a program jelzi számunkra bejelölve a hibás csatlakozást.