KURZUS: CAD alkalmazások 1.

MODUL: IV. modul: Műszaki rajzelemek

Bevezetés

| A geometriai rajzelemeken kívül az AutoCAD-ben létrehozhatunk további rajzelemeket, amelyeket elsődleges tulajdonságuk alapján műszaki rajzelemeknek nevezünk. Közös jellemzőjük az, hogy valamekkora méretben és valamilyen alakkal megjelennek a műszaki rajzokon, de ezek a tulajdonságaik másodlagosak, eltérően a geometriai rajzelemektől, amelyeknél éppen ezek a tulajdonságok az elsődlegesek. A későbbiekben látni fogjuk, hogy olyan objektumok is részei a rajzoknak, amelyek nem láthatók a képernyőn vagy a kinyomtatott rajzon.
A műszaki rajzelemek elsődleges tulajdonsága, hogy műszaki információkat hordoznak.
Természetesen a geometriai rajzelemekhez is tartozhat műszaki információ, de ezt az elsődleges tulajdonságaikon, az alakzat méretén és formáján keresztül hordozzák és éppen a műszaki rajzelemek segítségével rendelhetjük hozzájuk. Egy tengely rajza mindaddig műszaki közlemény nélküli, csak egymáshoz kapcsolódó vonalak halmaza, amíg a méret rajzelemek nem mutatják, hogy milyen hosszúra, milyen átmérőre, milyen pontosan kell elkészíteni. Ugyanezt elmondhatjuk mindenféle más alkatrészre és általánosítva a műszaki objektumokra, létesítményekre. A szöveg rajzelem tartalma alapján tájékozódhatunk például, hogy milyen anyagból kell a szóban forgó alkatrészt készíteni. Az anyagminőség jelölésére gyakran használnak területkitöltést, vagy más néven sraffozást, szabványosított vagy egyéni kitöltési mintával. A felületi érdesség és megmunkálási előírások közlésére jelképeket használunk. Ezek olyan információk, amelyek alapján előírhatjuk, hogy milyen technológiai eljárással lehet vagy kell az adott alkatrészt gyártani, a kivitelező szakember pedig ezekből szerez tudomást arról, hogy a megmunkálás során milyen minőségi elvárásokat kell teljesíteni. Másfajta jelképeket használhatunk olyan műszaki rajzelemek ábrázolására, amelyeknek az adott műszaki rajzon azok funkciója és egymáshoz kapcsolódása a lényeges. Ezeket a rajzokat kapcsolási rajzoknak nevezzük. Jelképekkel ábrázolunk olyan műszaki objektumokat is, amelyeknek nem ismerjük az alakját vagy ismerjük, de az adott műszaki feladat megoldásához nincs szükség a valóságos és mérethelyes rajzra. A jelképes ábrázolás különösen elterjedt a villamos rajzokon, de széles körben használják a térinformatikában, építőipari rajzokon, épületgépészeti rajzokon, a pneumatikus és hidraulikus hajtás és vezérléstechnikában, lényegében a műszaki élet minden területén. A műszaki objektumok fizikailag is külön kezelhető alkotóelemeit, alkatrészeket, szerelési egységeket célszerű blokk rajzelemként ábrázolni. Gyakran készítünk a jelképes ábrázoláshoz is blokkokat. A blokkokhoz a grafikus információkon kívül ún. leíró adatokat is kapcsolhatunk. A leíró adatok a műszaki ábrázolás szempontjából külső adatok. Ilyenek lehetnek egy szerelési egység neve, rendelési száma, gyártója, súlya, ára stb. Ezeket az adatokat a blokk attribútumainak nevezzük. A blokkokhoz hasonló rajzelemek a csoportok, amelyeket legtöbbször szakmai szempontok alapján különböző rajzelemekből hozunk létre.
A műszaki rajzelemek tárgyalása során a jegyzet további részében feltételezzük a műszaki ábrázolás elemeinek ismeretét, és csak azokra az aspektusokra térünk ki, amelyek az AutoCAD szempontjából külön figyelmet érdemelnek.
A műszaki rajzelemek, amelyeket a fenti szövegrészben már hivatkoztunk és a következőkben foglalkozunk, az a
szöveg, táblázat, területkitöltés, méret, blokk, (attribútumos blokk).
A szöveg, táblázat és méret rajzelemeknek közös jellemzőjük, hogy megjelenítésüket ún. stílusok állítják be, ha új rajzelemet hozunk létre, akkor az az aktuális stílusban beállított módon jön létre. Például, szöveg esetén a szövegstílusban beállíthatjuk, hogy milyen betűtípussal jöjjön létre az adott szöveg, méret esetén a méretezéshez használt összetett rajzelem szinte minden jellemzője állítható.
Fontos, hogy a műszaki rajzelemeket mindig különálló fóliára hozzuk létre, ezzel megkönnyítve magunknak a későbbi szerkesztési munkát!