KURZUS: CAD alkalmazások 1.

MODUL: III. modul: Rajzelemek tulajdonságai

8. lecke: Fóliák használata

| Felbecsülhetetlen az a lehetőség, hogy a rajzolást különböző fóliákon végezhetjük és a rajzban különböző szerepet betöltő rajzelemeket ily módon fóliák szerint tudjuk csoportosítani, elkülöníteni. Az AutoCAD fóliák alkalmazását az írásvetítő fólia használatának példáján lehet nagyon könnyen megérteni.
Az ábra bal felső részletén egy méretezett alkatrészrajz látható. A rajzot alkotó rajzelemeket öt fóliára helyeztük el, külön csoportosítva a kontúr vonalakat, a vékony folytonos vonalat és sraffozást, a méreteket, a középvonalat és szöveget. Az öt fóliát pontosan egymásra helyezve alakul ki a teljes kép, ha ezt kivetítjük. Ha egy fóliát eltávolítunk az írásvetítőről, a rajta levő rajzelemek már nem vesznek részt a teljes kép kialakításában.
Az AutoCAD-ben külön-külön fóliákra készített rajzelemeket hasonló módon tehetjük láthatóvá vagy láthatatlanná. Különböző fóliakombinációk megjelenítésével más-más képet állíthatunk össze. Az eredő rajz alkotóelemeit a fóliák szerint elkülönítve kezelhetjük.
A fóliastruktúra kialakítását:
rajztechnikai és szakmai szempontok határozzák meg.
A rajztechnikai szempontok szerint a fóliákhoz színt, vonaltípust, vonalvastagságot és nyomtatási stílust rendelhetünk. Rajzoláskor a rajzelemek a fólia tulajdonságait veszik fel, ha a ByLayer értéket rendeltük a rajzelemekhez. A fóliák szerinti elkülöníthetőség segíti a munkánkat, mert például a méretezés megkezdése előtt kikapcsolhatjuk a sraffozást tartalmazó fóliát, és így zavartalanul tudjuk a méretek definíciós pontjait meghatározni. A síkban nagy kiterjedésű és nagy fájlméretű rajzok készítésekor sokkal kisebb lesz a ZOOM, PAN, REGEN és REDRAW parancsok végrehajtási ideje, ha fagyasztjuk azokat a fóliákat, amelyeken levő rajzelemekre pillanatnyilag nincs szükség. A rajzot is jobban át tudjuk tekinteni, ha a rajzkészítés egy adott fázisában a nélkülözhető részleteket, rajzelemcsoportokat láthatatlanná tesszük az őket tartalmazó fóliák kikapcsolásával.
Rajztechnikai szempontból célszerű például egy alkatrészrajz készítésekor külön fóliára rajzolni a folytonos kontúrvonalakat, a szaggatott nem látható éleket, a középvonalakat, a kétpontvonal metszősík előtti részek körvonalait, a méreteket, a szövegmező rovatneveket, a szövegmezőben változó szövegeket, az annotációkat, a metszetek jelölésére használt szövegeket stb.
A képernyőn vékony vonallal rajzolt, de különböző színű rajzelemeket a műszaki rajz szabályai szerint különböző vonalvastagsággal tudjuk papírra nyomtatni, ha a színekhez rendeljük a kirajzoltatási vonalvastagságokat.
A fóliastruktúra szakmai szempontok szerinti kialakítás egyik biztosítéka a magasabb színvonalú tervezői munkának. Nem lehet túlbecsülni annak a jelentőségét, hogy az alkatrészeket a helyükre beépítve, az összeállítási rajzon ábrázolhatjuk és az alkatrészrajz készítésekor onnan másolhatjuk ki a megfelelő rajzelemeket, kizárva ezzel a tervezői hibák jelentős részét. A manuális tervezési mód-szerekkel készített műszaki rajzok alapján történő gyártási folyamatnak nagyon gyakran csak az utolsó fázisában, a szereléskor derül ki, hogy alkatrészek nem illeszkednek egymáshoz. Az AutoCAD-del készített rajzoknál ennek a lehetősége a minimálisra csökken.
Egy többszintes ház tervezésekor sem fordulhat elő, hogy például a földszinti falakat ne az alapra, az emeleti szint falait ne a földszinti falakra stb. tervezzük. Az egyes szinteket különböző fóliákra rajzolva és a kapcsolódó szinteket tartalmazó fóliákat bekapcsolva azonnal szembe tűnik egy ilyen tévedés. A példákat lehetne tovább sorolni.
Az egy rajzban alkalmazható fóliák számára vonatkozóan nincs korlátozás. Az ember áttekintő képessége szab határt az alkalmazható fóliák számának. Egy szakmai környezetben, házi szabványban célszerű előírni a fóliastruktúrát vagy másik megnevezéssel a rétegkiosztást. Ennek kialakítása a CAD rendszergazda feladata. A tervező, rajzoló szakemberek alapvető érdeke, hogy ezt a rétegkiosztást alkalmazzák, mert munkájuk így tud ütközések, hibaforrások nélkül beilleszkedni a szakmai közösség munkájába. A fóliastruktúra változhat, fejlődhet. A munkatársakat erről késedelem nélkül tájékoztatni kell.
A rajzok kezelését nagymértékben megkönnyíti, hogy elmenthetjük azokat a különböző fóliaállapotokat, amelyek a teljes tervezési dokumentáción belül más-más rajzot reprezentálnak. Például egy létesítmény tervrajzait szakáganként különböző fóliák bekapcsolásával tudjuk megjeleníteni. A szakágankénti fóliaállapotokat a tartalomra utaló néven elmentve a későbbiekben ennek a névnek az alapján egyszerűen visszaállíthatjuk az adott szakági rajznak megfelelő fólia-állapotokat.
Egyes területeken szabvány írja elő a fóliakiosztást. Ilyen például az MSZ 7772 szabvány, amely a Digitális Alaptérképek (DAT) fóliakiosztását tartalmazza. Ebben a szabványban a fóliák száma messze meghaladja a százat. Ha nagy a fóliák száma, csak átgondolt és strukturált elnevezési rendszer következetes alkalmazásával tudjuk a rajzok kezelését kézben tartani.
Az AutoCAD-ben az ACADISO.DWT sablonfájlból indított rajzban egyetlen fólia van, ez a 0 nevű fólia, amelyet rendszerfóliának nevezünk. A további fóliákat létre kell hozni, hogy használhassuk őket. A 0 fóliát az AutoCAD hozza létre és nem lehet törölni. A fólia létrehozásakor meg kell adni a fólia nevét, tulajdonságait és állapotjellemzőit. A fóliák neve 255 karakter hosszú szöveg lehet és néhány különleges jelet kivéve tetszőleges karakterekből állhat. Nagymértékben megkönnyíti a rajzok áttekinthetőségét, ha a fólia neve utal a tartalmára. Ezt a feltételt a lehető legrövidebb névvel célszerű teljesíteni. A fóliák használata közben a tulajdonságokat viszonylag ritkán, az állapotjellemzőket gyakrabban meg kell változtatni, vagyis a fóliákat kezelni kell.
A fóliák készítésére, kezelésére a LAYER (LA) parancs szolgál vagy a Home menü Layer Properties gombjával indíthatjuk a Layer Properties Manager panelt.
A panel tartalmaz egy fóliaszűrő (Filters) lehetőséget (bal oldalt), abban az esetben ha sok fóliánk van, rendkívül körülményessé és hosszadalmassá válna egy fólia megtalálása, ha nem lenne lehetőség szűrő feltételek megadásával olyan fóliacsoportok képzésére, amelyek között már gyorsan megtalálható a keresett fólia. Ezeket a csoportokat elnevezhetjük, és bármikor lehetőségünk van csak ennek a csoportnak a megjelenítésére a párbeszédablakban. A jegyzetben készített feladatok nem kívánják meg ennek használatát. A feladatokhoz 5-10 fólia használata elegendő lesz.
A rajzelemeket rajzolhatjuk egyetlen fóliára is, függetlenül attól, hogy az adott rajzelemnek mi a szerepe a rajzon, majd a már lényegében kész rajz elemeit áthelyezzük az előírásoknak megfelelő fóliára. Ennek a munkastílusnak előnye, hogy rajzolás közben a szakmai feladat megoldására koncentrálhatunk, nem kell a fóliák kezelésével foglalkozni. Munka közben számos oka lehet annak, hogy egy rajzelem fóliáját megváltoztassuk.
A rajzelem(ek)et leggyorsabban a tulajdonságlapjuk (Properties, Ctrl+1) vagy a Home menü Layers paneljének használatával tudjuk a megfelelő fóliára áthelyezni. Ehhez előzetesen ki kell választani a rajzelem(ek)et, majd a legördülő listában a kívánt fólia nevére kattintva hajtjuk végre az áthelyezést.
Új fólia létrehozása
Új fóliát a fóliakezelő New Layer (Alt+N) ikonjára kattintva hozhatunk létre. Ilyenkor a fóliának nevet kell adnunk (Name mező). A fólia automatikusan annak a fóliának a tulajdonságait veszi át, amelyik sor éppen ki volt jelölve. Ha ez nem felel meg, miután elneveztük a fóliánkat, beállíthatjuk a tulajdonságait, színt rendelhetünk hozzá, vonaltípust, vonalvastagságot. Vonaltípus hozzárendelésekor itt is be kell töltenünk először a rajzunkba a kívánt vonaltípust, ha még nem használtuk.
A fóliastruktúrát egy adott rajznál gyakran ki kell egészíteni új fóliákkal. Ezt a fentiekben leírt műveletekkel bármikor megtehetjük.
Aktív fólia
A kiválasztott fóliát aktívvá tehetjük, ha a kiválasztás után a zöld pipával jelzett ikonra kattintunk (vagy ALT+C). Alapértelmezetten új rajz készítésekor csak egy 0 fóliánk van. A Status mezőben látható zöld pipa jelzi, hogy ez az aktív fóliánk, tehát a program az új rajzelemeket erre a fóliára hozza létre.
A Home menü Layers paneljén láthatjuk az éppen aktuális aktív fóliát, és itt is lehetőségünk van váltani, aktívvá tenni egy másik fóliát. Abban az esetben, ha előtte rajzelemeket jelölünk ki és úgy váltunk fóliát, a kijelölt rajzelemek átkerülnek a kiválasztott fóliára.
A rajzelemhez tartozó tulajdonságlapon is áttehetjük az adott rajelem(ek)et másik fóliára.
Fólia törlése
Fóliát törölni a fólia kiválasztása után a Delete Layer ikonnal (vagy Alt+D) tudunk akkor, ha a fólia nem tartalmaz rajzelemeket. A 0 fólián kívül az AutoCAD néhány rajzelem esetén ún. technikai fóliákat is létrehoz ezeket a 0-s fóliához hasonlóan nem tudjuk törölni. Például méretezéskor létrejön egy Defpoints nevű technikai fólia.
Fólia állapotok
Be/Ki kapcsolás (on / off)
Bekapcsolja, illetve kikapcsolja a megadott fóliát. A bekapcsolt fólián levő rajzelemek láthatók, minden szerkesztési műveletet végezhetünk a rajzelemekkel, de csak akkor rajzolhatunk a bekapcsolt fóliára, ha egyben aktuális is. A kikapcsolt fólián a rajzelemek nem láthatók, "vakon" minden szerkesztési műveletet végezhetünk a rajzelemekkel. A kikapcsolt fóliára rajzolhatunk is, ha egyben ez az aktuális fólia. Az aktuális fólia kikapcsolására az AutoCAD figyelmeztet, de végrehajtja, ha ezt kívánjuk.
Fagyasztás/Olvasztás (frezze / thaw)
Fagyasztja, illetve felolvasztja a megadott fóliát. A fagyasztott fólián levő rajzelemek nem láthatók és kikerülnek a regenerálási körből. Ez azt jelenti, hogy a rajzot képező modell regenerálásakor ezek a rajzelemek nem vesznek részt az átszámolási műveletekben. Nagy fájlméretű rajzoknál ezzel jelentősen csökkenthető a képernyőt kezelő (ZOOM, PAN) és a REGEN parancsok végrehajtási ideje. A felolvasztási művelet egy automatikus regenerálás után láthatóvá teszi az adott fólián levő rajzelemeket, és visszahozza őket a regenerálási körbe.
Lezárás/Feloldás (lock / unlock)
Lezárja, illetve feloldja a megadott fóliát. A lezárt fóliákon levő rajzelemek láthatók, de nem lehet őket szerkeszteni. Éppen azt kívánjuk elérni a fólia lezárásával, hogy ne lehessen a rajtuk elhelyezett rajzelemeket módosítani. A lezárt fóliák rajzelemeire alkalmazhatjuk a lekérdezési és tárgyraszter műveleteket. A lezárt és egyben aktuális fóliára új rajzelemeket rajzolhatunk, rajzolás után azonban a már meglevő rajzelemeket nem lehet módosítani. Feloldás a lezárt fólián a már létező rajzelemek szerkeszthetőségének korlátozását feloldja.
Például a fólián egy épületfelmérés eredménye, meglévő állapot található. Új épületrészt tervezünk a meglévő felmért mellé. Célszerű a felmért épületrészt tartalmazó fóliát lezárnunk, így véletlenül sem módosíthatjuk viszont a tárgyraszter pontokat használni tudjuk.
Fólia tulajdonságai
A Color, Linetype, Lineweight mezőkben a fóliához rendelt szín, vonaltípus és vonalvastagság tulajdonságokat állíthatjuk be. A fólián levő rajzelemek ezeket a tulajdonságokat veszik fel akkor, ha az egyedi tulajdonság ByLayer értékre van állítva.