KURZUS: CAD alkalmazások 1.

MODUL: IV. modul: Műszaki rajzelemek

10. lecke: Táblázatok

| A műszaki dokumentációk gyakori alkotóelemei a táblázatok. Használjuk őket termékkatalógusokban, prospektusokban, kézikönyvekben, szabványokban, műszaki rajzokban stb. Szakmai tartalmuk szerint tartalmazhatnak gyártmányválasztékot, típusválasztékot, méretválasztékot, anyagválasztékot, anyagösszetételt, kimutatásokat, jelmagyarázatokat stb. A táblázatok széles körben történő alkalmazásukat tömörségüknek, jó áttekinthetőségüknek köszönhetik.
A táblázat rajzelem egy összetett rajzelem, általános felépítése:
Cím Fejléc Adatsorok
A táblázat celláiban a következő AutoCAD rajzelemek helyezhetők el:
bekezdéses szöveg, mező (Field) tartalma, számítási képlet, belső és külső blokk, blokk attribútum.
Az ábrán látható táblázat bekezdéses szövegeket tartalmaz. A táblázat celláiba a bekezdéses szövegszerkesztő segítségével írtuk be az adatokat, már csak az utolsó cella vár kitöltésre. A cella közepén álló szövegkurzor azt mutatja, hogy a szöveg középre igazítva íródik be a cellába. A táblázat cellái között különböző műveleteket végezhetünk. A műveletvégzésben résztvevő cellákra az oszlopokat jelölő betűkkel és a sorokat jelölő számokkal hivatkozunk.
A kijelölt cellák tartalmát a szöveg begépelésével egyidejűleg a környezetfüggő menüvel ugyanúgy formázhatjuk, mint az önálló bekezdéses szövegeket. Tapasztalat szerint célszerű először a teljes táblázatot kitölteni, és ezt követően végezni a cellák tartalmának formázását.
Egy táblázat megjelenítését, celláinak kinézetét, hasonlóan a feliratokhoz, stílusban állíthatjuk be. Az acadiso.dwt sablonfájl egy Standard nevű táblázatstílust tartalmaz.
Táblázat készítése
A táblázatot a TABLE paranccsal készíthetünk, amit indíthatunk parancssorból, a Home menü Annotation paneljéről vagy az Annotate menü Table ikonjáról.
A parancs indítása után az Insert Table panelen beállítjuk, módosíthatjuk, hogy a táblázatunk milyen stílus szerint jöjjön létre (Table style). Lehetőségünk van beszúrni (Insert option) egy üres táblát, létrehozni adatkapcsolatot külső táblázattal (például külső Excel táblával) és a rajzelemekről is gyűjthetünk adatokat.
Üres táblázat esetén a táblázatot beszúrhatjuk a rajzunkba (Insertion behaviour) egy beillesztésiponton keresztül, vagy egy befoglaló ablak megadásával. Ha beillesztési ponttal adjuk meg a táblázat helyét a rajzunkba, akkor az oszlopok száma (Columns) mellett az oszlopok szélességét (Column width) is be kell állítanunk, ezután az adatokat tartalmazó adatsorok számát (Data rows) és magasságát (Row height) állíthatjuk. Ha befoglaló ablakkal jelöljük ki a táblázatot, akkor az oszlopok szélességét és az adatsorok számát nem állíthatjuk, mert azok az ablak méretéből adódó adatok.
A sorok és oszlopok számának meghatározása után a táblázat soraihoz cellastílust rendelhetünk.
Alapértelmezetten az első sorhoz a Standard táblázatstílusban található Title cellastílus, a második sorhoz a Header cellastílus, az azt követő sorokhoz a Data cellastílus van rendelve.
Az ábra szerinti beállítással a Preview rész alatt található táblázat jön létre 3 oszloppal és 8 adatsorral, azaz összesen 10 üres sorral.
Az OK gombra kattintva megadhatjuk a táblázat beszúrási (bal felső) pontját, ezután megkapjuk az üres táblázatot szövegszerkesztő módban (ilyenkor az MTEXT parancsnál megszokott környezetfüggő menüvel találkozhatunk), amivel a cellák tartalmát írhatjuk be. A kitöltendő cellák között dupla kattintással vagy TAB billentyűvel válthatunk.
Ha a táblázat cellájára egyszer kattintunk, táblázatszerkesztő módban vagyunk, ilyenkor a környezetfüggő menüvel a táblázat sorait, oszlopait szerkeszthetjük.
Sorokat, oszlopokat szúrhatunk be, törölhetünk, összevonhatunk, igazíthatjuk stb. A sorokat jelölő számokra vagy az oszlopokat jelölő betűkre kattintva egész sort, illetve oszlopot jelölhetünk ki. Ha cellák kijelölésekor a Shift billentyű lenyomva tartjuk, több cellát is kijelölhetünk.
A táblázat nagyságát és a cellák méretét legtöbbször már az adatok bevitelekor változtatni kell. Ezt a fogók segítségével tudjuk egyszerűen végrehajtani. A táblázat rácsvonalaira tetszőleges helyen a bal egérgombbal rákattintva megjelennek az átméretezéshez használható fogópontok, amelyeket a grafikus kurzorral a bal egérgombot lenyomva tudunk felszedni, és az egérgombot nyomva tartva az egér mozgatásával átméretezni. Ha a Ctrl billentyűt lenyomjuk, és nyomva tartjuk, az oszlopok szélességét a fogók segítségével úgy tudjuk változtatni, hogy a változtatás irányától függően csak a jobb vagy bal szomszédos oszlop változik, a táblázat teljes szélessége nem.
(1) Arányosan változik minden cella szélessége. (2) Az oszlop szélességének megfelelően változik a táblázat szélessége. (3) A cellák magassága a fogópont elmozgatásával arányosan változik. (4) A cellák szélessége és magassága arányosan változik.
Táblázatstílusok
Táblázatstílusok készítéséhez a TABLESTYLE parancsot vagy a Home menü Annotation panelján a kibontható, lenyíló részen Table Style ikont vagy az Annotate menü Tables paneljén található ferde nyilat is választhatjuk. Minden esetben ugyanaz a beállító panel nyílik meg, amelyben új táblázatstílust hozhatunk létre.
A New... gomb megnyomása után nevet kell adnunk az új táblázatstílusnak, és meg kell adnunk melyik meglévő stílusból származtassuk, vagyis melyik stílus beállításait vegye át. Ha meglévő stílust módosítani szeretnénk, a stílus kiválasztása után a Modify... gombbal megtehetjük.
A stílusnév megadása után a Continue gombra kattintva beállíthatjuk a stílust.
A cellastílus kiválasztása után a General, Text, Borders füleken a kiválasztott cellastílushoz tartozó beállításokat adhatjuk meg. További új cellastílust is létrehozhatunk a Title, Header és Data stílusokon túl.